Deg umedya-agi, ihi nwala-d amedyaz yules-d amsalas n tazwara deg wawal “widen” anda i d-yuɣal azal n mraw (10) n tikkal deg tezlit-agi iwakken ad isenned ɣef usentel n tmagit, ɣef wazal i tesɛa teqbaylit, azal n tutlayt d yidles d umezruy i yesdukkulen akk imaziɣen. Am akken daɣen yettmeslay s wudem arusrid i yiɛdawen, wid-nni yettun tutlayt-nsen, yettun tanaṣlit-nsen, rran tikmamin i yimawen-nsen, ssusmen i lbaṭel d tmuḥqqranit yellan di tmurt-nsen, wid-nni yeddan d yixṣimen n yidles-nsen, wid-nni yebɣan ad sseɣlin tamaziɣt.